Ville Salonen

Ville Markus Salonen (s. 17. lokakuuta 1971 Pori) on suomalainen tenori, oopperanjohtaja ja kulttuurituottaja. Hän on vuodesta 2016 lähtien toiminut helsinkiläisen Opera BOXin johtajana ja vakiinnuttanut sen aseman Helsingin toisena oopperanäyttämönä Kansallisoopperan lisäksi. Salonen on esiintynyt yli 90 roolissa oopperassa, operetissa, musikaaleissa ja puheteatterissa sekä Suomessa että ulkomailla.

 Koulutus 
Salonen aloitti laulamisen Porin Poikakuorossa 9-vuotiaana. Hän opiskeli laulua Porin Palmgren-opistossa Raija Kemppaisen johdolla ja jatkoi Tampereen konservatoriossa Anitta Rannan oppilaana. Samalla hän suoritti Tampereen yliopistossa kansainvälisen politiikan opinnot ja valmistui yhteiskuntatieteiden maisteriksi vuonna 2001.  

Teatterikorkeakoulun musiikkiteatterilinjalta hän valmistui teatteritaiteen maisteriksi vuonna 2000. Myöhemmin hän on täydentänyt opintojaan mm. Tom Krausen, Irina Gavrilovicin ja Dorothy Irvingin johdolla.

 Ura esiintyjänä 
Salonen palkittiin Lappeenrannan laulukilpailussa toisella palkinnolla vuonna 2004.Yle: Lappeenrannan laulukilpailun tulokset  

Tenorina hän on esiintynyt yli 90 roolissa, joista 14 kantaesityksissä. Hän on työskennellyt muun muassa Helsingin kaupunginteatterissa, Tampereen Työväen Teatterissa, Kotkan teatterissa, Suomen Kansallisoopperassa, Savonlinnan Oopperajuhlilla, Vaasan Oopperassa, Ilmajoen Musiikkijuhlilla, Glyndebourne Opera Festivalilla (Englanti), Estonia-teatterissa ja Pietarin Rimski-Korsakov-teatterissa.  

Keskeisiä rooleja ovat olleet muun muassa Tamino (Taikahuilu), Alfredo (La Traviata), Lenski (Jevgeni Onegin), Ferrando (Così fan tutte), sekä nykyoopperoiden roolit kuten Amon (Akhnaten) ja Väinö (Vickan & Väinö).  

Musikaaleissa hän on esittänyt muun muassa Chrisin (Miss Saigon), Tonyn (West Side Story), Alfredin (Dance of the Vampires) ja Squelchin (Love Never Dies). Opereteissa hänen rooleihinsa kuuluvat mm. Camille de Rossillon (Iloinen leski), Alfred (Lepakko), Josef (Wieniläisverta) ja Candide (Candide).  

Lasten- ja nuortenoopperoissa Salonen on esiintynyt mm. teoksissa Hopeinen lusikka ja Auringonkukat sekä kantaesittänyt useita uusia oopperoita.  

Televisiossa ja elokuvissa hän on esiintynyt sarjoissa Iskelmäkaruselli (1999) ja Headhunters (2004).

 Johtaja ja tuottaja 
Vuodesta 2016 lähtien Salonen on toiminut Opera BOXin oopperanjohtajana. Hänen johdollaan Aleksanterin teatterissa on toteutettu yli 15 kokoillan oopperateosta, muun muassa Turandot, Rigoletto, Sevillan parturi, Akhnaten, Giuditta ja Nemuru otoko.  

Opera BOXin tavoitteena on tuottaa kiinnostavaa oopperaa matalalla kynnyksellä kotimaisilla kielillä ja työllistää suomalaisia oopperatekijöitä. Salonen on myös käynnistänyt EU:n Creative Europe -ohjelman tukeman Project Butterfly -hankkeen, jossa kehitetään hiilineutraalia kiertueoopperaa.  

Vuodesta 2018 hän on ollut Satakunnan Musiikkijuhlien toiminnanjohtaja, jossa hän on kehittänyt klassisen musiikin ja oopperan perinteitä Satakunnassa ja tuottanut useita ooppera- ja konserttituotantoja. Aiemmin hän johti Savonlinnan Musiikkiakatemiaa (2001–2003).

 Luottamustoimet 
 Opera Europa – Independent Producers Steering Group, jäsen (2021–)  
 Roihuvuoren seurakuntaneuvoston jäsen (2007–)  
 Helsingin kirkkovaltuuston jäsen (2019–)  
 Savonlinnan Musiikkiakatemian hallituksen jäsen (2019–)  
 Oopperastudio AINO, hallituksen jäsen (2016–)
 Lähteet 

 Aiheesta muualla 
 http://www.villesalonen.com

Luokka:Suomalaiset tenorit
Luokka:Vuonna 1971 syntyneet
Luokka:Elävät henkilöt